efsyn.gr

«Δεν πρέπει να υπάρχει προστασία πρώτης κατοικίας» ομολογεί απροκάλυπτα ο υπουργός Ανάπτυξης ● «Αποκρουστικό, απάνθρωπο και εσφαλμένο» σχολιάζει ο ΣΥΡΙΖΑ ● Σφοδρή κριτική και από το ΚΙΝ.ΑΛΛ. που ανέδειξε το ζήτημα.

Τις σκληρές, αντιλαϊκές του απόψεις για το θέμα των πλειστηριασμών πρώτης κατοικίας φρόντισε να αναπτύξει για ακόμη μία φορά ο υπουργός Ανάπτυξης, Άδωνις Γεωργιάδης, στο πλαίσιο χαιρετισμού που απηύθυνε σε εκδήλωση του Επαγγελματικού Επιμελητηρίου.

Ο κορυφαίος υπουργός και αντιπρόεδρος της Νέας Δημοκρατίας υποστήριξε από το βήμα ότι δεν υπάρχει απόλυτη προστασία της πρώτης κατοικίας σε καμία προηγμένη οικονομία για να προσθέσει ότι «ούτε πρέπει να υπάρχει».

Μάλιστα, ο κ. Γεωργιάδης πήγε ένα βήμα παραπέρα χαρακτηρίζοντας την προστασία της πρώτης κατοικίας ως «ζημιογόνα» για την οικονομία.

Το βίντεο από την παρέμβαση του Άδωνι Γεωργιάδη.

Σημειώνεται ότι η κυβέρνηση έχει δεσμευτεί πως το τέλος της προστασίας της πρώτης κατοικίας θα έλθει μετά τις 30 Απριλίου, όταν και λήγει η προθεσμία υποβολή στην ηλεκτρονική πλατφόρμα. Σε αυτή τη βάση ήταν και οι πρόσφατες διαπραγματεύσεις με τους θεσμούς, οι οποίοι ξεκαθάρισαν πως δεν μπορεί να συνεχιστεί αυτού του τύπου η άσκηση κοινωνικής πολιτικής.

Μέσα σε αυτό το πλαίσιο εκφράζονται φόβοι πως θα έλθει μπαράζ πλειστηριασμών και εξώσεων μετά τον Απρίλιο, όταν και απελευθερώνονται, ουσιαστικά, οι πλειστηριασμοί.

Πριν από μερικές ημέρες, άλλωστε, ο υπουργός Οικονομικών, Χρήστος Σταϊκούρας, δήλωνε (Open) ότι «οι πλειστηριασμοί γίνονταν και πριν την κρίση και θα συνεχίζουν να γίνονται και στο μέλλον», ενώ έκανε λόγο για νέο πλαίσιο προστασίας μετά από τον Μάιο, το οποίο μένει να διευκρινιστεί περαιτέρω.

«Ο Μητσοτάκης χρεώνεται τις αθλιότητες Γεωργιάδη»

«Αποκρουστική, απάνθρωπη και εσφαλμένη» χαρακτηρίζει την άποψη του Άδωνι Γεωργιάδη για την προστασία της πρώτης κατοικίας ο Νίκος Παππάς, εκφράζοντας την αντίδραση του ΣΥΡΙΖΑ στο ζήτημα.

Ο τομεάρχης Οικονομίας της Κ.Ο. της αξιωματικής αντιπολίτευσης επισημαίνει ότι «ο Κυριάκος Μητσοτάκης φέρει ακέραιη την ευθύνη για τις αθλιότητες Γεωργιάδη εις βάρος όσων αδυνατούν να καλύψουν τις υποχρεώσεις τους» και προσθέτει «αρκετά με την απάτη της ΝΔ. Οι πολίτες δεν θα ανεχθούν τον κυνισμό ή να τους κουνούν το δάκτυλο όσοι τους έφεραν στην καταστροφή».

«Μη τους ξεφύγει κανένας»

Τη στάση του Άδωνι Γεωργιάδη στηλίτευσε με ανακοίνωσή του το Κίνημα Αλλαγής, κατηγορώντας τον υπουργό Ανάπτυξης ότι επιχειρηματολογεί υπέρ των γενικευμένων πλειστηριασμών της πρώτης κατοικίας.

Αναλυτικά:

Ο κ Α. Γεωργιάδης αφιέρωσε το μεγαλύτερο μέρος του χαιρετισμού του σε εκδήλωση του Επαγγελματικού Επιμελητηρίου, για να τους πείσει πόσο σωστή είναι η απαίτηση των funds για γενικευμένους πλειστηριασμούς της Α΄ κατοικίας των δανειοληπτών .

Δηλαδή να τους πάρουν τα σπίτια οι τράπεζες χωρίς εξαιρέσεις.

Το επόμενο βήμα φανταζόμαστε είναι να επιβλέψει προσωπικά και να εγγυηθεί την εκτέλεση των εντολών των funds.

Μη τους ξεφύγει και κανένας.